พาราสาวะถี
รอลุ้นกันอีกครั้งหลังการประชุมกกต.วันนี้ว่า การเลือกตั้งจะเป็นวันที่เท่าไหร่ แต่คงไม่ใช่วันที่ 24 กุมภาพันธ์นี้แน่นอน เพราะจับสัญญาณจาก วิษณุ เครืองาม ที่เดินทางไปหารือกับกกต.วันวาน เพื่อชี้แจงถึงข้อมูลงานพระราชพิธีบรมราชาภิเษก หลังใช้เวลาหารือนานกว่าชั่วโมงครึ่ง รองนายกฯ ฝ่ายกฎหมายออกมาบอกว่า หากจะเลือกตั้ง 24 กุมภาพันธ์ไม่กระทบกับพระราชพิธี แต่มีสิ่งที่รัฐบาลเป็นห่วง
3 ม.ค. 2562

อรชุน
รอลุ้นกันอีกครั้งหลังการประชุมกกต.วันนี้ว่า การเลือกตั้งจะเป็นวันที่เท่าไหร่ แต่คงไม่ใช่วันที่ 24 กุมภาพันธ์นี้แน่นอน เพราะจับสัญญาณจาก วิษณุ เครืองาม ที่เดินทางไปหารือกับกกต.วันวาน เพื่อชี้แจงถึงข้อมูลงานพระราชพิธีบรมราชาภิเษก หลังใช้เวลาหารือนานกว่าชั่วโมงครึ่ง รองนายกฯ ฝ่ายกฎหมายออกมาบอกว่า หากจะเลือกตั้ง 24 กุมภาพันธ์ไม่กระทบกับพระราชพิธี แต่มีสิ่งที่รัฐบาลเป็นห่วง
หลังจากการเลือกตั้งยังมีกิจกรรมทางการเมือง ทั้งการประกาศผลการเลือกตั้งภายใน 60 วัน นับจากวันเลือกตั้ง ซึ่งกกต.จะประกาศผลการเลือกตั้งหลัง 24 เมษายนไม่ได้ เพราะติดขัดพระราชพิธี เหมือนที่วิษณุให้สัมภาษณ์ก่อนเดินทางไปหารือกกต. ส่วนใดที่ตรงกับวันพระราชพิธีไม่สามารถเลื่อนไปได้และจะขยับกิจกรรมทางการเมืองไม่ได้เช่นกัน
ด้วยรายละเอียดเช่นนี้ จึงมีแนวโน้มว่าการเลือกตั้งจะต้องถูกเลื่อนออกไป โดยอยู่ที่กกต.จะเป็นผู้พิจารณา หากยึดตามเงื่อนเวลาที่จะต้องเป็นวันอาทิตย์ ถ้าไม่ลากยาวเกิน 1 เดือนจากกำหนดเดิม ห้วงเวลาที่เหมาะสมน่าจะอยู่ที่วันที่ 10 หรือ 17 มีนาคม ในส่วนของพรรคการเมืองนั้นไม่มีพรรคใดมีปัญหาอยู่แล้ว เพราะสาเหตุของการเลื่อนนั้นเป็นสิ่งที่คนไทยทุกคนยินดี
อย่างไรก็ตาม สิ่งหนึ่งที่วิษณุขอร้องคือให้เลิกพูดกันได้แล้วว่าจะมีการเลือกตั้งหลังพระราชพิธีบรมราชาภิเษก ตรงนี้ชัดเจนในแง่ของตัวบทกฎหมายที่มาตรา 44 ก็ไม่สามารถนำมาใช้ได้ เนื่องจากเงื่อนไขของเวลาทั้งหมดเป็นสิ่งที่บัญญัติไว้ในรัฐธรรมนูญ ส่วนเรื่องการจัดตั้งรัฐบาลใหม่เมื่อเลื่อนเลือกตั้งออกไปก็จะต้องเกิดขึ้นหลังพระราชพิธีเช่นกัน
กรณีนี้เป็นสิ่งที่สมควรอยู่แล้ว ขณะเดียวกันในส่วนงานเตรียมการพระราชพิธีของรัฐบาลปัจจุบันก็ไม่ได้เป็นปัญหา เพราะเป็นรัฐบาลอำนาจเต็มสามารถเตรียมการพระราชพิธีสำคัญของคนไทยได้อย่างสมพระเกียรติ และรัฐบาลเองก็ไม่ได้ลงแข่งขันในการเลือกตั้งด้วย จึงสามารถเตรียมการได้เต็มที่ กระบวนการจัดการเลือกตั้งทั้งหมดจึงอยู่ที่การตัดสินใจของกกต.เท่านั้น
ขณะที่การเลือกตั้งครั้งนี้สองพรรคใหญ่ทั้งเพื่อไทยและประชาธิปัตย์ ต่างมีปัญหาให้ต้องคอยแก้กันอยู่เป็นระยะ ผลพวงมาจากพลังดูดของพรรคเผด็จการคสช. ทำให้หลายพื้นที่กลายเป็นศึกของคนตระกูลเดียวกัน แม้จะเข้าใจภาวะแยกกันเดินด้วยเหตุผลแรงกดดันอันมหาศาลโดยเฉพาะพวกที่มีคดีความและดำเนินกิจกรรมของครอบครัวในลักษณะสีเทา
พรรคเก่าแก่อาจมีปัญหาเรื่องคนกันเองตั้งพรรคแข่ง ถึงจะไม่ได้แย่งอดีตส.ส.ไปทั้งหมดแต่ก็สร้างปัญหาด้วยการดึงคนที่มีฐานเสียงไปลงแข่งกับพรรคของตัวเอง เห็นได้ชัดที่ชุมพร “ลูกหมี” ชุมพล จุลใส ต้องตั้งโต๊ะแถลงข่าวหลังมีกระแสจะไม่ได้ลงสมัครในพื้นที่เขต 1 เพราะพี่ชาย “ลูกช้าง” สุพล จุลใส อดีตนายกอบจ.ชุมพร ดันไปสังกัดพรรครวมพลังประชาชาติไทย ลงสมัครส.ส.ในพื้นที่เขต 3
นั่นอาจเป็นเหตุที่ผู้ใหญ่ในพรรคเก่าแก่หามาเพื่อไม่ให้ถูกมองว่ารังแกเด็กในคาถาของ สุเทพ เทือกสุบรรณ แบบไร้เหตุผล แต่ลึก ๆ แล้วก็เป็นผลมาจากการชิงเก้าอี้หัวหน้าพรรคที่ผ่านมา ที่เห็นได้ชัดว่าคนซีกของเทพเทือกรวมหัวกันเพื่อล้ม อภิสิทธิ์ เวชชาชีวะ ด้วยการชู นายแพทย์วรงค์ เดชกิจวิกรม มาเป็นคู่แข่งสำคัญ ดังนั้น จึงต้องตามเช็กบิลกันทุกเม็ดทุกดอกเพื่อไม่ให้เป็นเยี่ยงอย่าง นี่แหละคุณสมบัติพิเศษของพรรคการเมืองนี้
ไม่เพียงเท่านั้น ชวน หลีกภัย ที่วันนี้ในวัย 80 กว่าปี ยังคงพื้นที่ภาคใต้ช่วยว่าที่ผู้สมัครของพรรคหาเสียงอย่างแข็งขัน คงไม่ต้องบอกงานนี้ไล่เก็บทุกคะแนนเสียงเพื่อสั่งสอนบางพรรคการเมืองที่ทำตัวเป็นหอกข้างแคร่ แน่นอนว่าถ้าไม่นับพื้นที่ 3 จังหวัดชายแดนใต้ อดีตส.ส.ส่วนใหญ่ก็เข้าใจชะตากรรมตัวเอง จึงไม่ยอมย้ายสังกัด เห็นได้จากลูกหมีที่ยอมกลืนเลือดเพื่อรักษาฐานที่มั่นของตัวเองและครอบครัว
ส่วนพรรคนายใหญ่ วันนี้ปัญหาไม่ใช่ตัวผู้สมัคร แต่เป็นแคนดิเดตนายกฯ ที่เกิดภาวะรักพี่เสียดายน้อง จากเดิม “เจ๊หน่อย” คุณหญิงสุดารัตน์ เกยุราพันธุ์ เป็นเต็งจ๋านอนมาไร้คู่แข่ง คนอื่นที่จะถูกสั่งมาประกบก็เพื่อให้ครบตามจำนวน 3 คนไม่ให้น่าเกลียดเท่านั้น แต่พอปรากฏชื่อ ชัชชาติ สิทธิพันธุ์ มาร่วมเป็นผู้ถูกเสนอชื่อในบัญชีนายกฯ ของพรรคนายใหญ่ด้วย จึงทำให้เกิดคำถามตัวโตตามมาทันที
ไม่ต้องคิดอะไรมาก ทั้งหมดเผื่อเหลือเผื่อขาดหรืออาจจะเรียกว่าเป็นการซื้อใจสำหรับคนที่ไม่ชอบใจเจ๊ ถึงเวลาหากพรรคชนะเลือกตั้งและสามารถระดมเสียงเพื่อจัดตั้งรัฐบาลได้จริง จะได้มีบุคคลที่สร้างคะแนนนิยมให้กับพรรคไว้เป็นอีกหนึ่งทางเลือก ส่วนใครจะไต่บันไดไปถึงฝันเมื่อถึงวันนั้นไม่ใช่คนในพรรคเป็นผู้กำหนด ทั้งหมดขึ้นอยู่กับนายใหญ่แต่เพียงผู้เดียว
ส่วนที่ต้องจับตามองเป็นพิเศษคงเป็นพรรคภูมิใจไทยของ “เสี่ยหนู” อนุทิน ชาญวีรกูล ดูจากขนาดพรรคที่ขยับขึ้นมาใหญ่โต ประกาศส่งผู้สมัครครบ 350 เขต ล่าสุด หัวหน้าพรรคประกาศกร้าวอาจจะเป็นแกนนำในการจัดตั้งรัฐบาลก็ได้ใครจะไปรู้ พูดให้ดูเป็นปริศนาแต่ก็ใช่ว่าจะเป็นไปไม่ได้ แม้จะเข้าใจว่านี่เป็นการสร้างความฮึกเหิมให้กับลูกพรรคก็ตาม แต่อะไรก็เกิดขึ้นได้สำหรับการเมืองประเทศไทย
ขณะที่เลือกตั้งส.ส.ยังต้องรอความชัดเจน ที่เรียบร้อยโรงเรียนกกต.ไปแล้วก็คือ การเลือกส.ว. 200 คนเพื่อส่งชื่อให้คสช.เคาะ แต่ดูเหมือนจะเป็นการจบที่ไม่จบ เนื่องจากยังมีเรื่องร้องเรียนที่กกต.จะต้องตรวจสอบ ดูจากข้อกล่าวหาไม่รู้ว่างบประมาณที่ใช้ไปกว่า 1,300 ล้านบาทจะคุ้มค่าหรือเปล่า โดยผู้ร้องเรียนเห็นว่าสิ่งที่ได้ดำเนินการกันไปในส่วนนิติบุคคลส่งผู้สมัครกลุ่ม 2 กฎหมายและกระบวนการยุติธรรมมั่ว ไม่ตรงวัตถุประสงค์การจัดตั้ง ทำให้การเลือกไม่สุจริตและเที่ยงธรรม
แม้กกต.จะส่งรายชื่อ 200 คนให้คสช.ไปแล้ว แต่ความผิดยังคงอยู่ และจะเกิดปัญหาตามมาภายหลัง นั่นจะทำให้คสช.ในฐานะผู้เลือกต้องดำเนินการด้วยความระมัดระวัง เพราะไม่แน่ว่าบางคนหากได้รับเลือกแล้ว หากคดีความไปถึงศาลแล้วชี้ว่าการเลือกกันเองครั้งนี้เป็นโมฆะจะทำให้สูญเสียงบประมาณโดยเปล่าประโยชน์ นี่แหละต้นทุนของความที่อยากจะแสดงให้เห็นว่าเป็นประชาธิปไตย ทั้ง ๆ ที่ส.ว. 250 คนต้องผ่านกระบวนการลากตั้งอยู่แล้ว ไม่รู้จะทำให้ยุ่งยากและอาจจะเสียหายภายหลังไปเพื่ออะไร